നാര്ക്കോട്ടിക് വിവാദം: അനുനയ ചര്ച്ചകളുമായി കോണ്ഗ്രസ് തീ കെടുത്താന് സര്ക്കാര്, സി.പി.എം തിരുവനന്തപുരം: പാലാ ബിഷപ്പ് ജോസഫ് കല്ലറങ്ങാട്ടിന്റെ വിവാദ നാര്ക്കോട്ടിക് ജിഹാദ് പ്രസംഗത്തിന് ശേഷം ക്രിസ്ത്യന്, മുസ്ലിം സമുദായങ്ങള്ക്കിടയില് ഉടലെടുത്ത അസ്വസ്ഥതകള് നീക്കി പരസ്പര വിശ്വാസം ഉറപ്പിക്കാന് കോണ്ഗ്രസ് നേതൃത്വം. അതേ സമയം, വിഷയം നിര്വീര്യമാക്കി സമുദായങ്ങളിലെ മുറിവുണക്കാന് ജാഗ്രത പുലര്ത്തുന്ന സര്ക്കാരും സി.പി.എമ്മും, സര്വ്വകക്ഷി യോഗം പോലും വിഭാഗീയത വളര്ത്താന് അവസരമൊരുക്കലാകുമെന്ന് കരുതുന്നു. ബിഷപ്പിനെ പിന്തുണച്ചും മറ്റും സംഘപരിവാര് നേതൃത്വത്തിലുള്ളവര് നടത്തുന്ന പ്രതികരണങ്ങള് മുസ്ലിം സമുദായത്തെ പ്രകോപിപ്പിച്ച് വിഭാഗീയത വളര്ത്താനാണെന്ന വിലയിരുത്തലിലാണ് സി.പി.എം. ബിഷപ്പിന്റെ നാര്ക്കോട്ടിക് ജിഹാദ് പരാമര്ശത്തെ ആദ്യമേ തള്ളിക്കളഞ്ഞ മുഖ്യമന്ത്രി പിണറായി വിജയനും സി.പി.എമ്മും, കത്തോലിക്കാ സഭാ നേതൃത്വത്തെ പിണക്കാതിരിക്കാനും ശ്രദ്ധിച്ചിരുന്നു. മുഖ്യമന്ത്രിയുടെ പ്രതികരണം മുസ്ലിം സമുദായത്തെയും ഒരളവു വരെ ആശ്വസിപ്പിക്കുന്നതായെങ്കിലും, മന്ത്രി വി.എന്. വാസവന്റെ ബിഷപ്പ് ഹൗസ് സന്ദര്ശനവും അതിന് ശേഷം ബിഷപ്പിനെ പുകഴ്ത്തി നടത്തിയ പ്രതികരണവും മുസ്ലിം മത നേതാക്കളെ വീണ്ടും പ്രകോപിപ്പിച്ചിട്ടുണ്ട്. വിദ്വേഷം പടര്ത്തുന്ന പ്രസംഗമാണ് ബിഷപ്പില് നിന്നുണ്ടായതെന്ന വിലയിരുത്തല് ക്രിസ്ത്യന് സമുദായങ്ങളില് നിന്നടക്കം ഉണ്ടാകുമ്ബോഴാണിത് എന്നാല് ,മന്ത്രിയുടെ പരാമര്ശം കോട്ടയത്തെ പ്രത്യേക രാഷ്ട്രീയ സാഹചര്യങ്ങളുടെ ഭാഗമായാണ് സി.പി.എം കാണുന്നത്. സര്വ്വകക്ഷി സമാധാന യോഗങ്ങള് നേരിട്ട് വിളിക്കുന്നില്ലെങ്കിലും ഇന്നലെ തിരുവനന്തപുരത്ത് കര്ദ്ദിനാള് മാര് ക്ലീമിസ് മുന്കൈയെടുത്ത് നടത്തിയ മതസൗഹാര്ദ്ദ സമ്മേളനം സര്ക്കാരിന്റെ ആശീര്വാദത്തോടെയാണെന്നാണ് സൂചന. സമൂഹ മാദ്ധ്യമങ്ങളിലൂടെയും മറ്റും വര്ഗ്ഗീയതയ്ക്ക് വളമിട്ടു കൊടുക്കുന്ന വിഷലിപ്ത പ്രചാരണങ്ങള്ക്കെതിരെ ശക്തമായ നടപടിയെടുക്കാനും സര്ക്കാര് പൊലീസിനോട് നിര്ദ്ദേശിച്ചിട്ടുണ്ട്. വിഭാഗീയതയുടെ ചെറിയ കനല് പോലും എങ്ങും എരിയാതിരിക്കാനുള്ള ജാഗ്രത പുലര്ത്താനാണ് തീരുമാനം. മതമൈത്രിയും സമുദായസൗഹാര്ദ്ദവും ഊട്ടിയുറപ്പിച്ച് വിവിധ സമുദായങ്ങളുടെ വിശ്വാസ്യത വീണ്ടെടുക്കുകയാണ് കോണ്ഗ്രസിന്റെയും യു.ഡി.എഫിന്റെയും ലക്ഷ്യം. ഇക്കാര്യത്തില്,മുമ്ബ് കെ. കരുണാകരന് പ്രകടമാക്കിയ വൈദഗ്ദ്ധ്യം കോണ്ഗ്രസിലെ പുതിയ നേതൃത്വവും പരീക്ഷിക്കുന്നു. സമുദായ നേതാക്കളുടെ വിശാലമായ യോഗം കൊച്ചിയില് ഉടന് വിളിച്ചു ചേര്ക്കാനാണ് നീക്കം. പ്രതിപക്ഷ നേതാവ് വി.ഡി. സതീശനും കെ.പി.സി.സി പ്രസിഡന്റ് കെ. സുധാകരനും ഇതിനായി വിവിധ സമുദായ നേതാക്കളുമായി ആശയ വിനിമയം നടത്തുകയാണ്. സാംസ്കാരിക രംഗത്തെ പ്രമുഖരെ ഇടപെടുവിച്ച് വിഷയത്തിന്റെ മാനം ഉയര്ത്താനുള്ള ശ്രമവും പ്രതിപക്ഷ നേതാവ് നടത്തുന്നുണ്ട്. സര്ക്കാര് സര്വകക്ഷിയോഗം വിളിക്കണം: കെ. സുരേന്ദ്രന് തിരൂര്: പാലാ ബിഷപ്പ് ഉന്നയിച്ച വിഷയങ്ങള് ചര്ച്ച ചെയ്യാന് സര്ക്കാര് സര്വകക്ഷിയോഗം വിളിക്കണമെന്ന് ബി.ജെ.പി സംസ്ഥാന പ്രസിഡന്റ് കെ. സുരേന്ദ്രന്. പ്രശ്നം മൂടിവച്ച് രക്ഷപ്പെടാനാണ് സര്ക്കാര് ശ്രമിക്കുന്നതെന്നും അദ്ദേഹം തിരൂരില് മാദ്ധ്യമപ്രവര്ത്തകരോട് പറഞ്ഞു. ബിഷപ്പ് പറഞ്ഞകാര്യങ്ങള് തമസ്ക്കരിക്കാനാണ് സി.പി.എമ്മും കോണ്ഗ്രസും ശ്രമിക്കുന്നത്. മതസാമുദായിക സംഘടനകളുടെ യോഗം വിളിക്കുന്ന കോണ്ഗ്രസ് പാലാ ബിഷപ്പ് പറഞ്ഞതിനോട് പുറംതിരിഞ്ഞു നില്ക്കുകയാണ്. മതംമാറ്റത്തിന് ഇരയായി തിരിച്ചെത്തിയ 50 ഓളം യുവതികള് ബാലരാമപുരത്തുണ്ട്. സംസ്ഥാനത്ത് മതതീവ്രവാദത്തിന് ഇരയായ ആയിരക്കണക്കിന് യുവതികളുണ്ട്. നാര്ക്കോട്ടിക് ജിഹാദ്, ലൗജിഹാദ് എന്നീ ആശങ്കകളോട് ഇരുമുന്നണികളുടെയും നിലപാട് എന്താണെന്ന് വ്യക്തമാക്കണം. ഒരുവശത്ത് മന്ത്രി വാസവനെ ബിഷപ്പിനെ കാണാന് അയയ്ക്കുകയും മറുവശത്ത് തീവ്രവാദ ശക്തികളുമായി സഖ്യത്തിലാകുകയുമാണ് ഇടതുമുന്നണി ചെയ്യുന്നത്. കോണ്ഗ്രസ് മതസൗഹാര്ദ്ദ യോഗം വിളിക്കുന്നത് മതമൗലികവാദികളെ സംരക്ഷിക്കാനാണ്. ബി.ജെ.പി ആദ്യം മുതല് പറയുന്ന വസ്തുത അനുഭവത്തില് വന്നതുകൊണ്ടാണ് ബിഷപ്പ് തുറന്നു പറഞ്ഞതെന്നും സുരേന്ദ്രന് പറഞ്ഞു. ഇടതുമുന്നണി യോഗം 23ന് തിരുവനന്തപുരം: പാലാ ബിഷപ്പിന്റെ വിവാദ പരാമര്ശം, സി.പി.ഐയുടെ തിരഞ്ഞെടുപ്പ് അവലോകനത്തിലെ കേരള കോണ്ഗ്രസ് എമ്മിനെതിരായ നിരീക്ഷണങ്ങള്, ലോക് താന്ത്രിക് ജനതാദളിലെ തര്ക്കങ്ങള് തുടങ്ങിയ വിഷയങ്ങള് 23ന് നടക്കുന്ന ഇടതുമുന്നണി യോഗത്തില് ചര്ച്ചയായേക്കില്ല. കര്ഷകസമരത്തിന് പിന്തുണയുമായി 27ന് നടക്കുന്ന ദേശീയ പണിമുടക്കിന് കേരളത്തില് ഇടതുമുന്നണിയെന്ന നിലയില് പ്രകടിപ്പിക്കേണ്ട ഐക്യദാര്ഢ്യം ഏതുതരത്തിലാകണമെന്ന ചര്ച്ചയാവും യോഗത്തില് പ്രധാനമായും നടക്കുക. തുടര്ഭരണം നിലവില് വന്ന ശേഷം വിവിധ ബോര്ഡുകളിലും കോര്പ്പറേഷനുകളിലുമുള്ള ഘടകകക്ഷി പ്രാതിനിദ്ധ്യം സംബന്ധിച്ച ചര്ച്ചകളിലേക്ക് മുന്നണി നേതൃത്വം കടന്നേക്കും. മുന്നണിയോഗം പ്രാഥമികമായി ചര്ച്ച നടത്തിയ ശേഷം ഘടകകക്ഷികളുമായി വെവ്വേറെ ഉഭയകക്ഷി ചര്ച്ചകളിലേക്ക് സി.പി.എം കടക്കും. കൂടുതല് കക്ഷികള് മുന്നണിയുടെ ഭാഗമായ സ്ഥിതിക്ക് സി.പി.എമ്മും സി.പി.ഐയും നിലവിലെ സ്ഥിതിയില് വിട്ടുവീഴ്ച ചെയ്യേണ്ടിവരും. മദ്ധ്യസ്ഥതയുടെ ആവശ്യമില്ല: കാന്തപുരം ആലപ്പുഴ: പാലാ ബിഷപ്പ് മുസ്ളിം സമുദായത്തെ ആക്ഷേപിച്ച് പറഞ്ഞ കാര്യങ്ങള് പിന്വലിക്കണമെന്നും വിഷയത്തില് മദ്ധ്യസ്ഥതയുടെ ആവശ്യമില്ലെന്നും അഖിലേന്ത്യാ സുന്നി ജംഇയ്യത്തുല് ഉലമാ ജനറല് സെക്രട്ടറി കാന്തപുരം എ.പി. അബൂബക്കര് മുസ്ലിയാര് മാദ്ധ്യമങ്ങളോട് പറഞ്ഞു. തിരുവനന്തപുരത്തെ മദ്ധ്യസ്ഥ ശ്രമങ്ങളില് പ്രധാനപ്പെട്ട മുസ്ലിം പണ്ഡിതരാരും പങ്കെടുക്കുന്നില്ലെന്നാണറിയുന്നത്. ഇസ്ലാമിലേക്ക് ആരെയും നിര്ബന്ധിച്ച് മതപരിവര്ത്തനം ചെയ്യിക്കേണ്ട ആവശ്യമില്ല. വാള് കൊണ്ടോ മറ്റോ അല്ല ഇസ്ലാം പ്രചരിച്ചത്. ഇസ്ലാമിലെ വിശുദ്ധ യുദ്ധങ്ങള് പോലും പ്രതിരോധത്തിന്റെ മാര്ഗമാണ് നടന്നിട്ടുള്ളതെന്നും കാന്തപുരം പറഞ്ഞു.